Retsordfører Preben Bang Henriksen (V) havde fredag kaldt forsvarsministeren i samråd i en sag om milliardordre.

Danmark skal have bygget fem nye militærskibe - såkaldte patruljebåde - og det kommer til at koste fem milliarder kroner. Kæmpeordren er gået til et konsortium med Terma, Danmarks største våbenproducent, i spidsen. Men det vækker kritik. - Problemet er, at man har skabt en situation, hvor eksempelvis nordjyske værfter ikke har haft mulighed for at byde ind. Opgaven går til et konsortium, der er stiftet tre dage, før man har fået opgaven, lyder det fra Preben Bang Henriksen (V), der er retsordfører og nordjysk valgt til Folketinget. Derfor var forsvarsminister Morten Bødskov (S) indkaldt i samråd om indkøb af skibe til Søværnet. - Jeg vil vide, hvorfor opgaven ikke har været i udbud og hvorfor så kolossal en odre på fem milliarder er blevet placeret ét sted, lyder det fra Preben Bang Henriksen (V). Han finder det stærkt problematisk, at eksempelvis nordjyske værfter ikke har kunnet give tilbud på opgaven. Habilitetsproblemer Det var en skuffet retsordfører fra Venstre, der udtalte sig efter samrådet. - Jeg fik desværre ikke svar på mine spørgsmål. Jeg kommer fortsat til at stille adskillige spørgsmål til ministeren. Først og fremmest processen, hvorfor opgaven ikke har været i udbud. Tidligere har en antikorruptions-ngo udtrykt bekymring over processen til Berlingske. Dernæst peger Preben Bang Henriksen på flere omstændigheder, i forbindelse med milliardopgaven, han ønsker undersøgt. - Noget andet er, at man har rådført sig med en række brancheorganisationer, hvor der efter min bedømmelse er visse interessesammenfald mellem de, der sidder i brancheorganisationernes ledelse, og dem der senere får opgaven. - Det er dét, vi kalder habilitetsproblemer, og det er jeg nødt til at undersøge nærmere, siger Preben Bang Henriksen, der fortæller, at han spurgte ministeren ind til det, men ikke fik et svar.